
Parlamentul  României

Camera Deputaţilor

Comisia pentru muncă şi protecţie socială











Nr.27/606










5 decembrie 2006
R A P O R T

asupra propunerii legislative pentru modificarea şi completarea Decretului-lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă pentru modificarea şi completarea Decretului-lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri, trimisă cu adresa nr.Pl.x 811 din 1 noiembrie 2006.
La întocmirea prezentului raport Comisia a avut în vedere avizele:

· Consiliului Legislativ (nr.755/29.05.2006 - favorabil)

· Consiliului Economic şi Social (nr.1150/15.05.2006 - negativ)

· Comisiei pentru drepturile omului, culte şi problemele minorităţilor naţionale (nr.25/909/14.11.2006 - favorabil)

· Comisiei juridice, de disciplină şi imunităţi (nr.31/1244/22.11.2006 - negativ)

precum şi punctul de vedere al Guvernului (nr.1855/14.06.2006 - negativ).

Propunerea legislativă are ca obiect de reglementare completarea Decretului-Lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri, în sensul extinderii perioadei de persecuţie până la data de 6 martie 1953 şi acordarea indemnizaţiilor pentru potenţialii beneficiari începând de la data de 1 ianuarie 2006.
Comisia propune Plenului Camerei Deputaţilor respingerea iniţiativei legislative din următoarele considerente:

a) în conformitate cu Decizia Curţii Constituţionale nr.303/10 iulie 2003, statului român nu-i revine nici o obligaţie faţă de cetăţenii asupra cărora au fost exercitate măsuri politice sau dispoziţii abuzive ale autorităţilor altor state, în afara teritoriului său;
b) în textul actual al Decretului-Lege nr.118/1990 se prevede expres că beneficiază de drepturile prevăzute în actul normativ menţionat persoanele deportate în străinătate după 23 august 1944, exprimare din care rezultă includerea perioadei 6 martie 1945 – 6 martie 1953;
c) prin acordarea indemnizaţiei prevăzute de lege, cu începere de la 1 ianuarie 2006, persoanelor îndreptăţite să o primească, se încalcă principiul neretroactivităţii legii în timp, potrivit căruia legea dispune numai pentru viitor, cu excepţia legii penale sau contravenţionale mai favorabile, şi poate produce efecte juridice numai de la data intrării în vigoare.

2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbateri au participat, în conformitate cu prevederile art.55 din Regulamentul Camerei Deputaţilor, republicat:

· din partea Casei Naţionale de Pensii şi Alte Drepturi de Asigurări Sociale: d-l Mihai Şeitan – Preşedinte;

· din partea Ministerului Muncii, Solidarităţii Sociale şi Familiei: d-na Georgeta Bratu – director, d-na Veronica Dobre – director, d-l Ion Dumitreasa – consilier, d-na Cecilia Sebe – consilier;

· din partea Ministerului Apărării Naţionale: d-na Mariana Minea – consilier juridic.
4. La lucrările comisiei au fost prezenţi 15 deputaţi, din totalul de 19 membri ai comisiei.

Raportul comisiei a fost adoptat cu 6 voturi pentru, 5 voturi împotrivă şi o abţinere.
5. Propunerea legislativă a fost respinsă de Senat în şedinţa din 30 octombrie 2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma dezbaterii în şedinţa din 29 noiembrie 2006, Comisia propune respingerea iniţiativei legislative.

